钦定古今图书集成/明伦汇编/官常典/第243卷 > 安然
## 钦定古今图书集成/明伦汇编/官常典/第243卷 > 安然

按《明外史》本传：“然，祥符人，徙居颍州。元季以左丞守
莱州。明兵下山东，率众归附。洪武元年，授起居注，转
给事中，寻擢山东参政，抚绥流移，俸馀悉给公用。帝
闻而嘉之，召为工部尚书，除河南参政，历浙江布政
使，入为御史台右大夫，改左中丞，坐事免。十四年，复
召为四辅官。先是帝罢中书省，散其职掌于六部，诏”
天下举贤才。户部尚书范敏荐耆儒王本、杜佑、龚敩、
杜敩、赵民望、吴源等，召至，告之太庙。以本、佑、龚敩为
春官，杜敩、民望、源为夏官。秋冬阙，命本等摄之，兼太
子宾客，位公、侯、伯、都督之次。屡赐敕谕，隆以坐论之
礼。命协赞政事，均调四时。会立冬朔风酿寒，成《冬令》，
帝以为本等功，赐敕嘉勉。又月分三“旬，人各司之，以
雨旸时若，验其称职与否。刑官议狱，四辅及谏院覆
核，奏行有疑，谳四辅官封驳。”居无何，敩等四人相继
致仕，召然代之，而本后亦坐事诛。诸人皆老儒，起田
家，惇朴无他长，独然久历中外，练达庶务，眷注特隆，
寻卒。继然为四辅者，李干、何显周。干出为知府，佑、显
周俱罢去，是官遂废不复设。本不详其籍里。佑，安邑
人。尝三主本布政司乡试，称得人。龚敩，铅山人。以行
谊重于乡。致仕后，复起为国子司业，历祭酒，坐放诸
生假不奏闻，免。杜敩，字致道，壶关人。举元乡试第一，
除高平教谕，迁台州学正，归家教授，通《易》《诗》《书》三经。
源，莆田人。亦再征为国子司业，卒于官。民望，槁城人。
干，绛州人。《显周》，内黄人。